Oficiālais Vēstnesis L 190 , 04/07/1998 Lpp. 0034 - 0035



Padomes Lēmums (1998. gada 16. jūnijs), par Eiropas Kopienas pievienošanos Vidusjūras Vispārējai zivsaimniecības komisijai (98/416/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 43. pantu, saistībā ar 228. panta 2. punkta pirmo teikumu un 228. panta 3. punkta otro daļu, ņemot vērā Komisijas priekšlikumu [1], ņemot vērā Eiropas Parlamenta piekrišanu [2], tā kā Eiropas Kopiena ir parakstījusi Apvienoto Nāciju Organizācijas Jūras tiesību konvenciju, kura paredz visas starptautiskās sabiedrības sadarbību jūras bioloģisko resursu saglabāšanā un apsaimniekošanā; tā kā attiecībā uz jūras zvejniecību Eiropas Kopiena atbild par to, lai tiktu pieņemti pasākumi zvejas resursu saglabāšanai un apsaimniekošanai, un šajā sakarā uzņemas saistības ar ārpuskopienas valstīm un starptautiskām organizācijām; tā kā Vidusjūras dzīvo resursu saglabāšanai un apsaimniekošanai ir vajadzīgi starptautiski noteikumi; tā kā tālab 1949. gada 24. septembrī Romā tika noslēgts Nolīgums, kas izveido Vidusjūras vispārējo zivsaimniecības komisiju (še turpmāk "VVZP nolīgums"); tā kā, lai sekmētu dzīvo jūras resursu saglabāšanu platībā, uz kuru attiecas VVZP nolīgums un kurā zvejo Kopienas zvejnieki, Eiropas Kopienai jāpievienojas VVZP; tā kā 1991. gada 26. novembrī Eiropas Kopiena kļuva par ANO Pārtikas un lauksaimniecības organizācijas (FAO) locekli; tā kā Eiropas Kopienas pievienošanās VVZP ir iespējama saskaņā ar VVZP nolīguma I panta 2. punktu, saistībā ar pārstrādāto EAO konstitūcijas XIV pantu; tā kā VVZP Nolīgums un reglaments ir pielāgoti, lai atļautu Eiropas Kopienas pievienošanos, IR PIEŅĒMUSI ŠO LĒMUMU. Vienīgais pants 1. Eiropas Kopiena pievienojas Vidusjūras vispārējai zivsaimniecības komisijai, paziņojot par organizācijas nolīguma un reglamenta pieņemšanu saskaņā ar I pielikuma dokumentu. Eiropas Kopiena arī iesniedz vienotu deklarāciju par kompetences un balstiesību izmantošanu, par ko vienojas Padome un Komisija. 2. Vidusjūras vispārējās zivsaimniecības komisijas nolīguma un reglamenta teksti ir ietverti II un III pielikumā. Luksemburgā, 1998. gada 16. jūnijā Padomes vārdā — priekšsēdētājs M. Meacher [1] OV C 124, 21.4.1997., 61. lpp. [2] OV C 195, 22.6.1998. -------------------------------------------------- I PIELIKUMS Vidusjūras vispārējās zivsaimniecības komisijas pievienošanās dokuments Godātais kungs, Man ir tas gods Jums paziņot, ka Eiropas Kopiena ir nolēmusi pievienoties Vidusjūras vispārējās zivsaimniecības komisijai. Tāpēc es lūdzu Jums pieņemt šo dokumentu, ar ko Eiropas Kopiena pieņem Vidusjūras vispārējās zivsaimniecības komisijas nolīgumu un reglamentu, saskaņā ar tā I un XI pantu, un Eiropas Kopienas vienoto deklarāciju par kompetences un balstiesību izmantošanu saskaņā ar Nolīguma II panta 6. punkta otro teikumu. Eiropas Kopiena formāli un bez atrunām pieņem pienākumus, kas rodas saskaņā ar tās dalību Vidusjūras vispārējā zivsaimniecības Komisijā, kā norādīts Nolīgumā un reglamentā, un formāli uzņemas pildīt pienākumus, kas tai uzlikti līdz ar pievienošanos. Godātais kungs, man ir tas gods, ar cieņu Padomes priekšsēdētājs Padomes vārdā Mr. Diouf Director-General United Nations Foood and Agriculture Organisation Via delle Terme di Caracalla I-00100 Roma --------------------------------------------------